**Pădure de mesteacăn**

*Călin Hera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Semnificaţia unei păduri de mesteacăn

nu trebuie căutată în imaginea ei.

Toată lumea realizează că, dintr-o dată,

pământul s-a oprit din respirat şi a început să zâmbească

arătându-şi culoarea dinţilor.

Poate aici stă semnificaţia unei păduri de mesteacăn,

dinţii sunt văzuţi altfel tocmai fiindcă ei ascund

un zâmbet nicidecum pofta de a rupe

altceva decât cerul prin frunziş.

Adevărata semnificaţie a unei păduri de mesteacăn

trebuie căutată şi mai aproape, în căpiţa de fân

lăsată acolo de un om,

ca un gând vechi la care ţi-ai propus să revii

poate altădată, cu siguranţă în haine albe

pe care cineva ţi-a cusut râuri

şi o pădure de mesteacăn aşa cum o vezi.